Kortlys krimp vir begroting-toppos in parlement | Netwerk24
Deur Francois Williams 29 September 2020 11:58
Dr. Dumisani Jantjies, een van die kandidate vir die pos van direkteur van die parlementêre begrotingskantoor.
Drr. Dumisani Jantjies, Mohamed Seeraj, Jacobus Mostert asook Nelia Orlandi, Bongani Khumalo en prof. Dan Plaatjies het Dinsdag na Sandton vir hul onderhoude met die gesamentlike subkomitee van die staande en gekose komitees oor finansies en toedelings van die Nasionale Vergadering en die Nasionale Raad van Provinsies gekom.
Drie ander kandidate het hulle om persoonlike redes aan die werwingsproses onttrek. Dit is dr. Lungelwa Kaywood, Dzingai Chapfuwa en Ian Stuart.
Drie van die oorblywende kandidate vir die pos – Jantjies, Seeraj en Orlandi – is almal bestaande adjunkdirekteure by die PBO, terwyl Plaatjies lank aan die stuur van die Finansiële en Fiskale Kommissie was.
Jantjies het bewerings ontken dat hy, of enige van sy kollegas wat vir die pos aansoek gedoen het, vir moontlike ongerymdhede by die PBO ondersoek word.
Volgens hom handel die ondersoek oor 'n voormalige werknemer van die PBO wat oor 'n arbeidsdispuut na die Kommissie vir Versoening, Bemiddeling en Arbitrasie gegaan het. Dit was glo omdat dié persoon oorgesien is vir 'n bevordering wat hy meen hom toekom.
Jantjies was die eerste van die kandidate met wie die subkomitee Dinsdag 'n onderhoud gevoer het.
Volgens hom speel die land se begroting 'n rol om transformasie in die ekonomie te bevorder. Hy meen die PBO se rol is nie dié van 'n waghond nie, maar 'n advieskantoor vir die parlement oor die begrotingsproses. Volgens hom moet die publiek moet meer bekend met die werk van die PBO word.